Publication: Magyar Közlöny
Issue: MK-1998-11 (Year: 1998, Number: 11)
Era: 1990-2004
Section: 4. számú melléklet a 9/1998. (II. 20.) BM rendelethez
Paragraph Index: 234

1. Az adattovábbítás A jelentési rendszer tervének kidolgozásáért az OEVI és a HVI vezetője, végrehajtásáért az SZSZB jegyzőkönyvvezetője, a HVI és az OEVI vezetője felelős. A folyamat felügyeletét a TVI vezetője látja el. Adatküldésre és adatgyűjtésre minden szinten 15 perc áll rendelkezésre! 1.1. Az adattovábbítás feltételeinek biztosítása Ahhoz, hogy a jelentések megfelelő időben, megfelelő helyen a választási irodák rendelkezésre álljanak, az ügyviteli folyamat pontos megszervezése szükséges. A helyi adottságok számbavételével a várható adatmennyiség feldolgozására a lehető leggyorsabb adattovábbítási folyamatot kell kidolgozni, a működési feltételeket meg kell teremteni: — a bizonylatok megfelelő időben történő előállítása, az előre kitölthető adatok beírása, a szükséges mennyiségű másolati példány előállítása és eljuttatása a szavazókörökbe, illetve a választási irodákhoz, — a jelentési rendszer feltételeinek pontos ismerete (jelszórendszer az adatküldő és az adatfogadó azonosítására), — a választási irodákban megfelelő számú adatfogadó személyzet biztosítása, munkabeosztásuk megszervezése (ki, hol és mikor fogadja a beérkező adatokat), — adatfogadás módjának meghatározása (azonosítókkal előre kitöltött bizonylatok előkészítése, a telefonon vagy faxon érkezett adatok felvezetése a bizonylatokra), — üzemképes technikai eszközök biztosítása megfelelő számban (telefonvonalak, telefax készülékek, számítógép vagy számológép, iratmásoló, gépjármű stb.), — segédanyagok biztosítása a zökkenőmentes lebonyolításhoz (pl. tartalék faxpapír, másolópapír stb.). 1.2. Az adatfeldolgozó rendszer A szavazóköri adatok összesítése történhet manuálisan és — a HVI vezetőjének döntése alapján — számítógépes ellenőrző program segítségével. 1.2.1. Manuális összesítés a HVI-kben A szavazókörökből beérkezett megjelenési adatok alapján a HVI vezetőjének jóváhagyásával (nagyságrendi ellenőrzés) ki kell tölteni az adott időpontra előkészített (fejrészében már kitöltött) „Összesítő lap” 5., 6. rovatát. Az adatok beérkezése, továbbítása: — ha a jelentésre meghatározott 15 percen belül minden szavazóköri jelentés beérkezett, az adatokat összesíteni kell, és az összesen adatot haladéktalanul — jelenteni kell az OEVI-nek, — ha a jelentésre megadott 15 percen belül nem minden szavazóköri adat érkezik be, a 15 perc leteltével — a jelentést adó szavazókörök számának feltüntetésével — kizárólag a jelentést adott szavazókörök adatait kell összeadni, és az összesített adatokat haladéktalanul jelenteni kell az OEVI-nek, — az adott jelentési időpontra 15 percen túl érkező — az összesítésből hiányzó — szavazóköri jelentéseket regisztrálni kell, de az adatok további feldolgozásra már nem kerülnek! 1.2.2. Gépi adatellenőrzés a HVI-ben Az adatellenőrzést végző számítógépes program személyi számítógépen, a helyi rögzítő programrendszer részeként működik. A napközbeni jelentések adatainak gépi összesítése azt jelenti, hogy a jelentett szavazóköri azonosítók és a megjelenési adatok rögzítését követően gépi „Összesítő lap” listázható az aktuális jelentési időpontokban. A beérkezett szavazóköri jelentések fogadását és továbbítását gépi feldolgozás esetén is az 1.2.1. pontban leírtak szerint kell végrehajtani.

Source: https://magyarkozlony.hu/hivatalos-lapok/695105b047be0b7b5c1a6ce7230085ffb3c21ee9/dokumentumok/e1795a0da7264d9d369c6b4f18d2600fc89f7f43/letoltes